Wiwitané Jaman 


Mbiyèn, dongé blas durung ènèng apa-apa, Gusti 
Allah nggawé langit lan bumi. Nanging buminé 
suwung lan peteng, namung ketutupan banyu, pedut 
lan méga. Mulané Gusti Allah terus nekaké padang. 

Gusti Allah ngomong; “Enènga padang,” terus 
byar... padang teka. Padang terus dipisah sangka 
peteng, dadiné malih ènèng awan lan mbengi. Ya 
kuwi dina sing sepisan. Ing dina sing nomer loro 
Gusti Allah misah banyu, pedut lan méga. Banyuné 


nang ngisor, méga lan peduté ing nduwur. 


Sakbaré iki Gusti Allah neruské enggoné 
nyambutgawé; saiki sak ènèngé banyu dikongkon 
mili dadi siji, supaya ènèng segara lan ènèng daratan. 


Daratané terus nukulké sakwernané wit-witan lan 

woh-wohan, Gusti Allah lega mbanget sakwisé 
nyawang sembarang iki, mulané Dèkné arep neruské 
penggawéané. Saiki ngerjani nduwur. 

Ing langit dikèki lintang-lintang, srengéngé lan 
mbulan. Mbulan lan lintang kanggo madangi wayah 
mbengi, srengéngéné kudu semlorot ing wayah 
awan. Gusti Allah uga kepéngin weruh kauripan ing 
njeruh banyu lan ing langit. Mulané terus ènèng 
sakwernané iwak lan kéwan banyu, sing gedé lan 
sing tyilik pada ngebeki segara. Manuk pirang-pirang 
werna lan rupa pada mabur ing sakngisoré langit. 
Iwak-iwak, kéwan-kéwan banyu lan manuk-manuk 
terus pada diberkahi karo Gusti, supaya pada manak 
dadi okèh lan bisa ngebeki segara-segara lan langit. 

Saiki Gusti Allah wis nyambutgawé limang dina 
suwéné. Dèkné enggoné nggawé sembarang namung 
karo tembungé. Tegesé, Gusti ngomong . . . terus 
sakwat klakon. Ing nemdinané Gusti Allah ndisiké 


nggawé kéwan ingon, kéwan alasan lan kéwan sing 

pada nggremet. Sakbaré iku Gusti Allah terus 
nggawé manungşa, wong lanang lan wong wédok, 
sing tindak-tanduké kaya Dèkné déwé. Wong loro iki 
terus pada diberkahi, supaya pada turun-tumurun lan 
ngebeki bumi. Manungsa dikongkon nggarap buminé 
lan dikongkon ngrumati lan nguwasani 
kéwan-kéwan, iwak lan manuk. 

Gusti Allah saiki pantyèn lega temenan, awit apa 
sing dikarepké wis bisa keturutan kabèh lan 
sembarang jan kétok apik mbanget. Ya kuwi 
lelakoné enggoné Gusti Allah mbiyèn nggawé langit 


lan bumi. 


Adam karo Eva 


Kadung langit lan bumi wis kétok nggenah lan 
wis diisèni karo sakwernané kauripan, Gusti Allah 
kepéngin nggawé manungsa, sing bisa dadi wakilé 
Dèkné nguwasani lan ngrumati sembarang iki. 

Mulané Gusti Allah terus njikuk lemah digawé 
manungsa. Sakwisé bolongané irung disebul terus 
bisa dadi wong urip. 

Manungsa 
dipanggonké 
nang 
sakwijiné 
kebon ing 
panggonan 
sing jenengé 
Eden. Ing 
kono Gusti 
Allah nukulké 
sakwernané wit-witan; woh-wohané ngepénginké 
tenan nèk disawang. Nèk dipangan ya énak mbanget 


rasané. Nang tengahé kebon iku ènèng wit werna 


Wiwitané Jaman 


loro sing séjé karo wit liya-liyané, ya kuwi wit 
panguripan lan wit kaweruhing ala lan betyik. Nang 
kono ènèng lauté mbarang kanggo nelesi sembarang 
nang kono. Lan menèh kono panggonan sing ènèng 
masé, mas sing apik mbanget. Wah, sembarangé jan 
nggumunké tenan apiké! 

Manungsa éntuk mangan woh-wohan 
saksenengé, nanging dipenging ngepèk wohé wit 
kaweruhing ala lan betyik. Awit nèk sampèk mangan 
wohé wit iki, manungsa mesti bakal mati. 

~ Manungsa nggarap keboné lan kéwan-kéwan 
kabèh pada dikèki jeneng déwé-déwé. Nanging 
senajan manungsa dikupengi karo sakwernané 
kéwan, dèkné ijèn, awit ora nduwé kantya sing kaya 
dèkné déwé. Mulané manungsa arep digawèkné jodo 
sing bisa ngréwangi dèkné. Manungsa terus dituroké 
jeru karo Gusti Allah, sampèk kaya wong mati. 
Dongé manungsa ijik turu, igané dijikuk siji karo 
Gusti Allah kanggo nggawé jodoné. Saiki malih 
ènèng wong loro: wong lanang lan wong wédok. 


Sing lanang jenengé Adam, sing wédok Eva. Kabèh 

loro ora nganggo apa-apa kanggo nutupi awaké, 
nanging ora pada isin. 

Ing panggonan kono uga ènèng ula. Ula kuwi 
sakwijiné kéwan sing pinter mbanget akalé. Ula 
ngerti nèk manungsa ora dililani mangan wohé wit 
kaweruhing ala lan betyik, nanging dèkné kepéngin 
tenan ngenèng manungsa, bèn ora pada manut 
kekarepané Gusti Allah. Ulané étok-étoké takon karo 
Eva: “Gusti Allah mesti tau ngomong nèk ènèng wit 
sing ora éntuk dipangan wohé.” Eva lih semaur: 


“Ya, nanging awaké déwé kenèng mangan 

liya-liyané, saksenengé lan sakkuwaté. Namung wit 
sing nang tengah kaé awaké déwé dipenging 
mangan, ndemèk waé ora éntuk, mengko ndak mati.” 
“Goroh!” ulané mbalèni, “aku lak wis ngerti. 
Gusti Allah namung medèn-medèni kowé, awit sapa 
mangan woh iku bakal kaya Gusti Allah déwé. Bakal 
nduwèni kaweruh bab ala lan 
betyik.” Eva kadung 
nyawang wohé malih 
nduwèni kepéngin mbanget, 
terus ngepèk siji lan 
dipangan. Adam mbarang 


dikèki lan mèlu mangan. 

Sakbaré mangan woh-wohan iku Adam lan Eva pada 
krasa lan weruh nèk or nganggo apa-apa. Sangking 
isiné, terus pada nggolèk godong kanggo nutupi 
awaké. 

Ora let suwi Gusti Allah teka, nanging Adam lan 
Eva pada lunga ndelik aling-alingan wit-witan nang 
kebon kono. Gusti Allah nggolèki lan tyeluk-tyeluk: 
“Kowé nang 
endi?” Adam 
semaur: “Aku 
ndelik. Aku 
wuda, mulané 
aku wedi karo 
Kowé.” “Sapa 
sing ngomongi 
kowé nèk kowé 
wuda?” Gusti Allah takon, “Apa kowé mangan 
wohé wit sing tak penging ngepèk?” Adam semaur 
menèh: “Ya, nanging dudu aku sing ngepèk. Wong 
wédok sing mbok kongkon ngantyani aku kuwi, 
dèkné sing ngekèki aku.” Gusti Allah terus nyenèni 

Eva: “Kepriyé kowé kok sampèk bisa nglakoni kaya 
ngono?” Nanging Eva nyauri: “Aku diapusi karo ula 
iku.” 

Gusti Allah jan jèngkèl tenan krungu kuwi mau 
kabéh. Mulané ulané terus disetrap. Saiki ula 
mlakuné malih ndlosor karo wetengé lan mangané 
namung lemah. Adam karo Eva pada waé entuk 
setrapan. Eva bakalé kangèlan lan kelara-lara 
enggoné meteng lan mbayi. Adam lih nyambutgawé 
bakalé kemringet lan rekasa mbanget, awit buminé 
nukulké eri-eri. Manungsa enggoné nggolèk 
sandang-pangan bakalé kangèlan sakterusé, nganti 

tekan patiné lan dadi 
lemah menèh. 

Adam karo Eva 
diusir sangka 
panggonan Eden lan ora 
bisa balik menèh, awit 
panggonané dijaga karo 
mulékat sing nyekel 


pedang sing murub. 

